Érezhetően erősebb lesz a Toyota GR Supra
Az új modellévben folytatódik a Toyota GR Supra kínálatának bővítése. A kétliteres modell bevezetése mellett áthangolják a hathengeres motort is.

Hogy markánsabb legyen a különbség az új, belépő szintű GR Supra és a háromliteres csúcsverzió között, az utóbbi komoly teljesítménynövelésen esik át.
Bevezetésekor egyetlen kivitelben volt elérhető a GR Supra, a Toyota ikonikus sportautójának ötödik kiadása. A háromliteres, soros hathengeres erőforrás legnagyobb teljesítménye 340 lóerő, maximális forgatónyomatéka 496 Nm (Európában 500 Nm) volt; a nyolcfokozatú automata sebességváltóval szerelt modell 4,3 másodperc alatt gyorsult 100 km/óráh-ra.
Idén márciustól sorakozik fel mellé a kétliteres, soros négyhengeres motorral szerelt verzió: a 258 lóerős, 400 Nm forgatónyomatékú erőforrásnak akár egy mázsával kevesebbet kell mozgatnia, így álló helyzetből 5,2 másodperc alatt éri el a 100 km/h-s sebességet.
A könnyebb, takarékosabb változat megjelenése ugyanakkor lehetőséget teremtett arra, hogy a Toyota az új modellévre igazi csúcsmodellé fejlessze tovább a hathengeres variánst. A modell teljesítményét az eddigi 340 lóerőről 387 lóerőre (+14%) emelik, a legnagyobb forgatónyomaték 4 Nm-rel (+1%) nő. Mivel a modell tömege mindeközben csupán 1,36 kilogrammal nőtt, a módosítás mérhetően dinamikusabbá teszi az autót: a gyorsulás szintideje öt százalékkal rövidül. A teljesítménynövelést új leömlő beépítésével érte el a Toyota; az eddigi kettő helyett hat csatornán keresztül távoznak a gázok, ami javítja a hőszabályozást. A dugattyúk kialakításán is módosítottak a mérnökök, így a motor sűrítési viszonya 11:1-ről 10,2:1-re csökkent.
A nyolcfokozatú automata sebességváltón nem változtattak, új lesz ellenben a futómű: az első rugótornyokat új, alumínium kitámasztó elemekkel rögzítették a hűtő tartóidomjához, ami növelte a modell oldalirányú szilárdságát. Szintén áthangolták a lengéscsillapítókat, valamint elöl és hátul új gumibakokat szereltek be. Emellett módosították az elektromos szervokormány, az adaptív változó felfüggesztés, a menetstabilizáló berendezés és az aktív differenciálmű vezérlését: a szoftverek átprogramozása a szerkezeti módosításokkal együtt stabilabbá teszi a Suprát a terhelésváltások (például váltott kanyarok) során.
Ezeket a módosításokat egyelőre csak észak-amerikai piacokon jelentette be a Toyota, ám a hírek szerint a későbbiekben Európában is megjelennek a még erősebb, még kezesebb Suprák.
Toyota GR Supra műszaki adatok:
	 
	Toyota GR Supra 3.0 (2020. modellév)
	Toyota GR Supra 3.0 (2021. modellév)
	Toyota GR Supra 2.0 (2021. modellév)

	Motor (cm3)
	Soros hathengeres,
3.0 literes benzinmotor kettős megfúvású turbófeltöltővel
	Soros hathengeres,
3.0 literes benzinmotor kettős megfúvású turbófeltöltővel
	Soros hathengeres,
2.0 literes benzinmotor kettős megfúvású turbófeltöltővel

	Max. teljesítmény (kW/LE)
	250/340
	284/387
	190/258

	- fordulatszám (1/perc)
	5000-6500
	5800-6500
	5000-6500

	Max. forgatónyomaték (Nm) 
	496
	500
	400

	- fordulatszám (1/perc)
	1600-4500
	1800-5000
	1550-4400

	Erőátvitel
	ZF nyolcfokozatú
aut. sebességváltó
	ZF nyolcfokozatú
aut. sebességváltó
	ZF nyolcfokozatú
aut. sebességváltó

	Tömeg (kg)
	1541
	1542
	1443

	Keréktárcsa
	19” kovácsolt alumínium
	19” kovácsolt alumínium
	18” öntött alumínium

	Abroncsméret
	255/35 ZR19
275/35 ZR19
	255/35 ZR19
275/35 ZR19
	255/40 ZR18
275/40 ZR19

	Végsebesség (km/h)
	250
	250
	250

	Gyorsulás 0-96 km/h (mp)
	4,1
	3,9
	5,0

	Gyorsulás 0-100 km/h (mp) 
	4,3
	N/A
	5,2

